钦定古今图书集成/明伦汇编/氏族典/第500卷 > 《凌迪知万姓统谱》 > 寇准
## 钦定古今图书集成/明伦汇编/氏族典/第500卷 > 《凌迪知万姓统谱》 > 寇准

按《宋史寇准传》：“准字平仲，华州下邽人。父相，晋开运
中为魏王府记室参军。准举进士，授大理评事，累迁
殿中丞，擢尚书虞部郎中，拜枢密副使。明年，拜参知
政事。真宗即位，迁尚书工部侍郎。景德元年，命同中
书门下平章事。是时契丹内寇，急书一夕凡五至，准
饮笑自如，请帝幸澶州。帝尽以军事委准，准承制专”
决，号令严明，士卒喜悦。王钦若深嫉之，罢为刑部尚
书。从封泰山，迁户部尚书、知天雄军，拜中书侍郎。时
真宗得风疾，准密令翰林学士杨亿表请太子监国，
谋泄，罢为太子太傅，封莱国公。乾兴元年，贬雷州司
户参军。天圣元年，徙衡州司马。卒，谥忠愍。